En mann er skadet etter trolig å ha blitt stukket med kniv om bord på Bybanen i Bergen tirsdag ettermiddag.

En mistenkt gjerningsmann ble pågrepet i en leilighet like over midnatt.

– Det er en mann, og han ble pågrepet uten dramatikk. Det vil bli foretatt avhør i formiddag, sier operasjonsleder Frode Kolltveit i Hordaland politidistrikt.

Vet du noe? Epost: tips@ba.no, mms til 2229 med kodeord BAfoto.

Alvorlig skadet

Den skadede mannen ble funnet på bybanestoppet på Wergeland.

– Meldingen var at han hadde blitt knivstukket i hodet, sier Arve Samsonsen, operasjonsleder i Hordaland politidistrikt.

Den 33 år gamle mannen ble fraktet til akuttmottaket på Haukeland sykehus. Han er alvorlig skadet, opplyser sykehuset i en pressemelding tirsdag kveld

– Han var oppegående da politiet kom og ble raskt tatt hånd om av ambulansepersonell, sier politiets innsatsleder Ivar Kvant.

Det er en stor blodflekk på gulvet i bybanevognen like bak døren til bybaneføreren.

Sjekker videobilder

Politiet tror gjerningsmannen gikk av enten på stoppet på Kronstad, eller på Brann Stadion. De har tirsdag kveld vært på jakt i hele Minde-området.

Politiet har avhørt vitner, hentet inn videoopptak, og sikret spor i bybanevognen, ifølge innsatsleder Kvant.

Politiet har ikke fått snakket med knivofferet. Dette vil skje onsdag.

– Vi samler inn flest mulig opplysninger og søker fortsatt etter gjerningsmannen, sier operasjonsleder Samsonsen.

Politiet opplyser at de undersøker hvorvidt de to mennene er de samme som var involvert i en annen knivepisode for to måneder siden.

Bybanetrafikken går som normalt, opplyser Rene Molijn, beredskapsvakt i Keolis, selskapet som drifter Bybanen.

Alarmen gikk litt før klokken 18 tirsdag.